Lesersbrief: Jy moet besluit, PappieFoto: Qimono/Pixabay.com M Pienaar skryf: Dit help nie om te vra waar gaan alles dan heen nie. Jy moet besluit. Die weerpatrone en klimaat verander voelbaar – veral Suid-Afrika is ŉ sensitiewe streek. As die teorieë hieromtrent korrek is, gaan Sentraal- en Suider-Afrika stelselmatig verder verdor en landbou sal aggressief hierby moet aanpas. Dit is duidelik dat gewelddadigheid en misdaad toeneem en dit gaan nie gou verbeter nie. Die volgende president en regering sal nie anders wees nie – ŉ nuwe “presedent” is as’t ware geskep. Skaars hulpbronne en hongerte, onder meer, is gevaarlike katalisators. Tegnologie en kennis is soos ŉ sneeubal in die eerste wêreld – is jy op die hoogte? Onthou gerus ook – nie alle tegnologie is “vriendelik” nie, dit kan en sal toenemend vyandig ingespan word. Waar laat dit jou? In Afrika wys die geskiedenis en statistieke ons: hier is ons lief vir praat, kla en dreig. Min planmatige, praktiese deurvoering vind egter plaas – die politieke wil ontbreek. Daar is ook donker magte wat saamspeel om die gewone bevolking te polariseer, soos die verspreide etniese verdeling wat daagliks verdiep (dink maar aan die 11 amptelike tale). Die geskiedenis van oorloë, uitwissings en oornames sit diep gesetel onder alle rasse en stamme, om oorvertel te word aan die volgende geslag en sodoende wrewel te koester. Die vraag is wat JY daaraan gaan en kan doen. Plaaslik gebeur baie dinge. Daar word hard baklei vir minderheidsgroepe se belange – jou belange. Onderlinge ondersteuning is ŉ daaglikse sieraad wat ŉ mens in die nuus raaklees. As jy hier wil bly, sal ook JY hiermee moet help. Jy sal moet uitspring – vind uit hoe en waar. EN doen dit. Jy sal meer moet doen – gemeenskaplik – om jou eiendom, toekoms en lewe (ook spaargeld en gesondheid) te beskerm en bewaar, so ook dié van jou medeburgers. Opsigtelike rykdom is taboe. Dis ŉ doring in die vlees van dié wat dit met ŉ honger maag moet aanskou – hoekom sukkel mense so om dit te besef? Jy lyk nie goed in ŉ luukse voertuig nie, jy lyk weliswaar baie sleg. Jy lyk nie sterk as jy iemand “op sy herrie gegee het nie” – inderwaarheid kom jy baie swak oor. Betaal veel eerder jou lidmaatskap aan behoudende instansies – wees deel van die oplossing. ŉ Fantastiese studie oor grondbesit en grondgebruik in Suid-Afrika is al redelik ver gevorder – dit sal deurslaggewend wees op vele vlakke. Dit is ŉ bultaak en ek bewonder die instansies wat daarby betrokke is. Ondersteun hulle finansieel. Ander opsies vir jou is sekerlik legio. As jy nie hoogs gekwalifiseerd is nie, of dalk juis is, kan jy jou dienste en ervaring tydelik oorsee bemark, daar is vele lande wat werkers en opgeleide professionele kundiges soek. Jy kan selfs deesdae om asiel aansoek doen elders – om daagliks te vrees vir jou lewe is ŉ geregverdigde en legitieme rede. Dit bied egter nie die oplossing waarvoor Afrikaanse Suid-Afrikaners hulle moet beywer nie. Vir Suid-Afrika is alle emigrante ŉ groot verlies, doen dus alles in jou vermoë om hier te bly – daar is baie wat jy kan en moet doen. Dis ons plig teenoor mekaar. Dit is my plig teenoor jou en joune teenoor my.